**“АЯЛДАР ЖАНА ЖАШТАР ҮЧҮН ЖЕРГИЛИКТҮҮ КЕҢЕШТИН БОЛОЧОК ДЕПУТАТЫ МЕКТЕБИНИН” СҮРӨТТӨЛҮШҮ**

# Кириш сөз

2011-жылдан бери Кыргызстанда Швейцариянын Өнүктүрүү жана Кызматташтык боюнча агенттиги (SDC) аркылуу Швейцария Өкмөтү каржылаган “Элдин үнү жана ЖӨБ органдарынын жоопкерчилиги: бюджеттик процесс” долбоору (мындан ары – Долбоор [www.vap.kg](http://www.vap.kg)) ишке ашырылып келатат. Долбоордун негизги милдеттеринин бири – жергиликтүү бюджеттердин ачык-айкындуулугун жана ЖӨБ органдарынын жергиликтүү жамаат алдындагы отчеттуулугун күчөтүү. Долбоор мамлекеттик органдар, ЖӨБ органдары, жергиликтүү жамаат, жарандык коом уюмдары менен өнөктөштүктө жергиликтүү бюджеттердин каражаттарын ачык жана эффективдүү башкаруу, жамааттын муктаждыктары үчүн чыгашаларды бөлүштүрүүдө элдин, анын ичинде аялдар менен эркектердин, социалдык жактан аярлуу топтордун пикирин эсепке алуу жаатында ЖӨБ органдарынын дараметин жогорулатат. Долбоор менен кызматташтыктын натыйжасында көптөгөн элеттик муниципалитеттер эффективдүү жергиликтүү өз алдынча башкаруу, жергиликтүү финансыны ачык-айкын башкаруу, ЖӨБ органдары менен жамаат ортосунда, ЖӨБдүн өкүлчүлүктүү жана аткаруучу органдары ортосунда диалог куруу боюнча билим жана тажрыйба алышты. Ар бир ЖӨБ органынын ийгиликтүү иштеп кетиши үчүн негизги шарттардын бири – бул ЖӨБ кызматкерлеринин жана депутаттардын билими, көндүмдөрү, жергиликтүү маанидеги маселелерди чечүү үчүн алардын өз ара аракеттенүүсү жана кызматташуусу. Ошону менен бирге бардык пилоттук муниципалитеттер Долбоор менен кызматташтыктын алкагында чечим кабыл алуу, жамааттын муктаждыктарын аныктоо жана жергиликтүү бюджеттердин каражаттарын бөлүштүрүү процесстеринде гендердик теңдикти жакшырта алышканын белгилей кетүү зарыл.

# Өбөлгөлөр

2016-жылдагы шайлоодон кийин жергиликтүү кеңештердин курамы бир кыйла өзгөрүп, күчөдү. Жарандардын баамында, айыл өкмөтүнө караганда жергиликтүү кеңештер элдин ишенимине көп кирген эмес жана мындан улам ишеним рейтингинде жетинчи орунду ээлешет. Себеби жарандар жергиликтүү кеңештердин депутаттары тууралуу жогору пикирде болгондуктан, ошого жараша депутаттардын квалификациясы, анын ичинде билими да жогору болушу керек деп эсептешет. **Респонденттердин дээрлик баары – 94% - мэрдин же башчынын кызматына талапкерлерге коюлган талаптар жогору болушу керек деген пикирде**[[1]](#footnote-1).

Жергиликтүү кеңештердин азыркы курамында жаштар көбүрөөк болуп калды. Бирок жергиликтүү кеңештердин сапаттык курамын алганда гендердик теңсиздик байкалат. Айталы, өткөн чакырылышка салыштырмалуу жалпысынан Кыргыз Республикасы боюнча 2016-жылы айылдык жергиликтүү кеңештерде аялдардын саны 2 пайызга азайып, депутаттардын жалпы санынан 13 пайызды түзгөн. Шаардык кеңештердин курамында да аялдардын үлүшү азайып кетти – 24,6 пайыздан 20,5 пайызга түштү[[2]](#footnote-2). Жергиликтүү кеңештердеги гендердик теңсиздик аялдар үчүн 30 пайыздык квоталарды киргизүүгө себепчи болду. Бул ченем мыйзамдарга 2019-жылы киргизилген.

Жарандардын жергиликтүү өз алдынча башкарууга катышуусун күчөтүү үчүн жергиликтүү кеңеш жакшы көпүрө болуп бере алат. Аярлуу топтордун кызыкчылыктарын коргоо үчүн жергиликтүү кеңештердин курамында аялдар менен жаштардын болгону өтө маанилүү. ЭҮЖӨБОЖ Долбоорунун изилдөөлөрү жана тажрыйбасы көрсөткөндөй, аялдардын жергиликтүү шайлоого катышуу көрсөткүчүнүн төмөн болушунун бир нече себеби бар: аялдар өз күчүнө ишенишпейт (өзүнө берген баасы өтө төмөн), жамаат аларды уяткарат деп коркушат, өз билимине болгон ишеними аз. Жаштарда болсо такыр башка көйгөйлөр бар – алар кеңешке барууга даяр, бирок депутаттын иш-милдеттерин сапаттуу аткаруу үчүн атүгүл баштапкы билими да жетпей калууда. Мунун натыйжасында жергиликтүү кеңештердеги жаштардын бөлүгү же деструктивдүү күчкө айланууда, же улуу депутаттар аларды өз кызыкчылыгы үчүн пайдаланып кетүүдө.

Жергиликтүү кеңештердин депутаттарынын билими жетишсиз болгонунун натыйжасында ЖӨБ органдарынын ишинде өтө көп кыйынчылыктар бар экенин КР Жергиликтүү өз алдынча башкаруулар Союзу да тастыктайт. ЖӨБ Союзу жаңы чакырылыштагы жергиликтүү кеңештердин депутаттыгына талапкерлердин сапаттык курамын жогорулатууга кызыкдар. Союз шайлоо мыйзамдардын талабына ылайык, анын ичинде гендердик теңдик талаптарын сактоо менен өткөрүлүшүн каалайт.

Бул маселени чечүү үчүн ЭҮЖӨБОЖ Долбоору 2020-жылы **Аялдар жана жаштар үчүн жергиликтүү кеңештин болочок депутатынын мектебин** уюштурууда.

**Мектепти уюштурууда Долбоордун негизги өнөктөшү – КР ЖӨБ Союзу.**

**Мектептин аянтчасы – Кыргыз Республикасынын Мыкты тажрыйбаларынын порталы.**

# Максаты

Мектептин максаты – жигердүү аялдардын, анын ичинде кыз-келиндердин элеттик муниципалитеттердеги жергиликтүү кеңештерде өз потенциалын ишке ашыруусу үчүн жакшы шарттарды түзүп берүү.

# Максаттуу аудитория

Кыргыз Республикасынын жараны болгон жана айылдарда жашаган 20 аял (28 жаштан жогору курактагылар) жана 10-20 келин (28 жашка толо электер).

**Аял талапкерлерге коюлган талаптар:**

* жашы 18ден жогору болушу керек;
* айылдык аймакта (айылда) туруктуу жашоого тийиш;
* өз айылынын өнүгүүсүнө жигердүү катышууга каалоосу болуп, буга даяр турушу керек;
* мектептин бардык этаптарына жигердүү катышып, мектепке келип окууга жана/же онлайн окууга каалоосу жана даярдыгы болушу керек;
* мүмкүн болсо, бирок милдеттүү түрдө эмес: ЖӨБ органдары менен иштөө тажрыйбасынын бар болгону; жергиликтүү жамаат менен иштөө тажрыйбасынын бар болгону; айылда аны колдогон топтун бар болгону;
* 2019-2020-жылдар аралыгында ушуга окшош мектептерге катышуу тажрыйбасы болбошу керек.

Мектепке катышуу үчүн кызыкдар жактар жогоруда айтылган критерийлерге шайкеш келиши керек; өз тажрыйбасын жана пландарын сүрөттөп бергенде жергиликтүү өз алдынча башкарууга катышуу каалоосу бар болгонун, буга умтулганын далилдеши керек. Катышуучулар өтүнмөнү тиркелген формага ылайык толтуруп чыгууга тийиш. Мектептин катышуучулары конкурстун негизинде тандалып алынат.

# Иш-чаралар планы жана Мектептин графиги

|  |  |  |
| --- | --- | --- |
| **№** | **Этаптын сүрөттөлүшү** | **Өтчү мөөнөттөрү** |
| **I этап** | Конкурс тууралуу кабар берүү жана маалыматты жайылтуу, өтүнмөлөрдү чогултуу | 2020-жылдын 9-ноябрынан 11-декабрга чейин |
| **Өтүнмө берүү мөөнөтү** | **Өтүнмөлөр саат 17:00гө чейин төм. дарек боюнча кабыл алынат:** Бишкек ш., Шевченко көчөсү, 114 же электрондук дарекке жөнөтүңүз: ABuzurmankulova@dpi.kg | **2020-жылдын 11-декабры** |
| **II этап** | Өтүнмөлөрдү чогултуу, текшерүү жана Баа берүү, Мектептин катышуучуларынын тизмесин түзүү | 2020-жылдын 11-декабрынан 2021-жылдын 16-январына чейин |
| **III этап** | Мектеп: “ЭМНЕ ҮЧҮН ЖАНА КАНТИП ЖЕРГИЛИКТҮҮ КЕҢЕШТИН ДЕПУТАТЫ БОЛОМ?” | 2021-жылдын 25-29-январь күндөрү |
| **IV этап** | Насаатчылык: “МЕН КЕҢЕШКЕ БАРАТАМБЫ?” – Онлайн режиминде консультациялар жана Аралыктан маалыматтык колдоо, анын ичинде тажрыйба алмашуу:   * “Талапкерлерди көрсөтүү жана каттоо иши кантип өтүүдө?” аттуу темада онлайн жолугушуу; * “Талапкерлердин иши кандай болууда?” аттуу темада онлайн жолугушуу | 2021-жылдын 1-февралынан 10-апрелге чейин    2021-жылдын 4-марты  2021-жылдын 30-марты |
| **V этап** | Шайлоого мониторинг жүргүзүү | апрель, 2021-жыл |
| **VI этап** | “КАНТКЕНДЕ КЕҢЕШТИН ИЙГИЛИКТҮҮ ДЕПУТАТЫ БОЛО АЛАМ?” (жергиликтүү кеңештин жаңы шайланган депутаттары үчүн тренинг) | май-август, 2021-жыл |
| **VII этап** | Жергиликтүү бюджетти түзүп жатканда гендердик маселелерди эсепке алуу боюнча МЕКТЕПТИН катышуучуларынын потенциалын жогорулатуу, анын ичинде коомдук угууларды (онлайн семинарларды өткөрүп, консультация берүү) | июнь, 2021-жыл |
| **VIII этап** | Туруктуу иштеген аянтча – маалыматтык ресурс болгон Мыкты Практикалар Порталы менен тааныштыруу (семинар-презентация) | июль, 2021-жыл |
| **IX этап** | “Гендердик маселелерди эсепке алган бюджетти түзүүгө катышам” аттуу темада МЕКТЕПТИН катышуучуларынын тажрыйба алмашуусу боюнча Мыкты Практикалар Порталында семинар өткөрүү | сентябрь, 2021-жыл |

Мектептин бардык материалдары мамлекеттик жана расмий (кыргыз жана орус) тилдеринде даярдалат. Сабактарды, консультацияларды жана коммуникациялык байланыштарды эки тилдүү тренерлер өткөрөт.

## I этап. Конкурс тууралуу кабар берүү жана маалыматтарды жайылтуу, өтүнмөлөрдү чогултуу

Долбоор Мектеп тууралуу жарыяны, өтүнмөнүн формасын даярдап, бул маалыматты ЖӨБ органдарынын жетекчилерине, бейөкмөт уюмдарга жиберет. Ошондой эле Мектеп тууралуу маалыматты жана өтүнмөнүн формасын Долбоордун, ӨСИнин, ЖӨБ Союзунун, Жергиликтүү өз алдынча башкаруу иштери жана этностук мамилелер боюнча мамлекеттик агенттиктин (ЖӨБЭММА) сайттарына, социалдык тармактардагы баракчаларына жана Мыкты практикалар порталына[[3]](#footnote-3) жайгаштырат. Мектептин иши, анын ичинде катышуучуларды тандап алуунун жыйынтыгы, өткөрүлүп жаткан иш-чаралар тууралуу отчеттор, катышуучулардын пикирлери Мыкты практикалар порталында жайгаштырылат.

## II этап. Өтүнмөлөрдү баалоо жана Мектептин катышуучуларынын тизмесин түзүү

Катышуучуларды конкурстук комиссия тандап алат. Комиссиянын курамына ЖӨБЭММАдан, ЖӨБ Союзунан жана Долбоордон бирден өкүл кирет. Комиссиянын чечими Долбоорду каржылаган тарап – Швейцариянын Өнүктүрүү жана Кызматташтык боюнча агенттиги (SDC) менен макулдашылууга тийиш.

Ар бир талапкер белгиленген үлгү боюнча өтүнмөнү тапшырып, мотивациялык кат жазууга тийиш. Бул катта талапкер эмне үчүн өз айылындагы жергиликтүү кеңештин депутаты болуу чечимин кабыл алганын, айылындагы негизги көйгөйлөрдү сүрөттөп бериши керек.

Мектепке катышууга өтүнмөлөр төмөн жакта көрсөтүлгөн критерийлер боюнча беш баллдык шкала менен бааланат. Ар бир критерийдин өз мааниси бар, ал салмагына жараша бааланат. Өтүнмөлөрдү баалоодо мүмкүн болушунча адилеттүү баа берилишин камсыз кылуу максатында бардык өтүнмөлөргө код коюлат жана комиссиянын ар бир мүчөсү өз алдынча баа берет. Долбоордун адиси Мыкты практикалар порталынын администратору менен кошо комиссиянын катчылыгы ролун аткарышат. Алар комиссия мүчөлөрү берген бааларды чогултуп, тешерип, жыйынтыктарды жарыялап, Мектептин катышуучулары менен байланышууга милдеттүү.

**Тандап алуунун критерийлери:**

|  |  |  |  |
| --- | --- | --- | --- |
|  | **Критерий** | **Сүрөттөлүшү** | **Салмак, %** |
| 1 | Жергиликтүү кеңештин депутаты болуу каалоосу | Талапкер өзүнүн мотивациялык катында жергиликтүү кеңештин депутаттыгына ат салышууга эмне түрткү болгонун баяндап берет. Кат талапкердин депутат болуу каалоосун ачып бериши керек. | **15** |
| 2 | Мектептин бардык иш-чараларына катышууга даярдыктын болушу | Талапкер форманы толтуруп, Мектептин бардык этаптарына катышууга макулдугун берет жана мектептин иш-чараларына катышуу үчүн ага ыңгайлуу болгон бардык түрлөрүн көрсөтөт. Ошондой эле талапкер мындан ары да гендердик теңдик принциптерин жайылтуу, кыз-келиндерди жергиликтүү өз алдынча башкарууга тартуу иштерине катышуу ниетин билдирет. | **15** |
| 3 | ЖӨБ органдары менен кызматташуу тажрыйбасы | Талапкер коомдук мааниге ээ болгон маселелерди чечүү боюнча ЖӨБ органдары менен кантип иш алып барганын сүрөттөп берет. Мында талапкер маселенин өзөгүн, аны чечүү жолдорун, ЖӨБ органынын көңүл ошол маселеге буруунун ыкмаларын, биргелешкен иш-аракеттер жана кызматташтыктын жыйынтыгын баяндап берет. | **10** |
| 4 | Жамааттын муктаждыктарын түшүнүү | Талапкер өз айылындагы негизги маселелерди сүрөттөп берет жана эмне себептен аларды негизги деп эсептей турганын түшүндүрөт. | **10** |
| 5 | Билим алуу каалоосу | Талапкер жаңы билим алууга, чоң, көлөмдүү маалыматтарды өздөштүрүүгө, анын ичинде укук маселелери, мамлекеттик жана муниципалдык башкаруу темасына жазылган материалдарды окуп чыгууга каалоосу бар болгонун, буга даяр экенин көрсөтүшү керек. | **20** |
| 6 | Жергиликтүү жамаат менен кызматташтык | Талапкер элеттиктердин маселесин чечүүгө кантип катышканын, же бул үчүн колдоо топторун кантип уюштурганын баяндап берүүгө тийиш. Эгерде депутаттыкка талапкерлигиңизди көрсөтүп калсаңыз колдоп берчү топ бар болсо, аны жазып коюңуз | **10** |
| 7 | Максатка умтулгандык, демилге көтөрө алуу, лидердик тажрыйба | Конкурстук комиссиянын мүчөлөрү талапкерлердин өтүнмөсүнөн, тажрыйбаны, планды сүрөттөп берген мотивациялык каттан талапкердин ушул сапаттарын көрө алышы керек. | **20** |
|  | **БААРЫ** |  | **100%** |

## III этап. “ЭМНЕ ҮЧҮН ЖАНА КАНТИП ЖЕРГИЛИКТҮҮ КЕҢЕШТИН ДЕПУТАТЫ БОЛОМ?”

Мектепте окуу бир нече багытта өтөт. Анын ичинде:

1. өзүнө болгон ишенимди жогорулатуу жана лидердик сапаттарды өнүктүрүү (жеке жана психологиялык көндүмдөр);
2. шайлоо процесси (жарандан талапкерге чейинки, талапкерден депутаттыкка чейинки процесс);
3. жергиликтүү өз алдынча башкаруу жана жарандын мүмкүнчүлүктөрү;
4. жергиликтүү кеңештин депутатынын билими жана көндүмдөрү, анын ичинде бюджеттик процесске жана гендерге сезимтал бюджетти түзүү боюнча окуулар;
5. аярлуу топтун маселелерин чечүүгө жана адам укуктарын коргоого багытталган шайлоо алдындагы өзүнүн программасын даярдоо үчүн практикум.

Адам укуктарын коргоо, тең салмактуу өнүгүү, анын ичинде аярлуу топторду өнүктүрүү маселелерине байланышкан кырдаалда аялдар жана жаштар жергиликтүү жамаатка кандай таасир тийгизгенин баяндап берген мисалдар да окууга кошулат.

Катышуучулар жергиликтүү кеңештердин азыр иштеп жаткан ийгиликтүү депутаттарынын таржымалы менен таанышып чыгышат. Бул депутаттар өз тажрыйбасы менен бөлүшүп, ишинде эмнелер шыктандырарын, депутаттыкка аттанганда кандай тоскоолдуктар болгонун, депутат болуп, комиссияны, атүгүл бюджет боюнча комиссияны жетектөө иш жүзүндө кандай болгонун айтып беришет.

Практикумдун алкагында катышуучулар шайлоо алдындагы программаны даярдоо, жергиликтүү кеңешке депутаттыкка талапкер катары шайлоого катышуу боюнча өз ишин пландап алышат.

## IV этап. Насаатчылык: “МЕН КЕҢЕШКЕ БАРАТАМБЫ?” – Онлайн режиминде консультациялар жана Аралыктан маалыматтык колдоо, анын ичинде тажрыйба алмашуу

Мектепти бүтүрүп, үйүнө кайтып келгенден кийин катышуучулар жамаат муктаждыктарын аныктоо усулдарын колдонуп, максаттуу топ эмнелерди күтүп жатканын, айылдын көйгөйлөрүн аныктайт. Ошондой эле катышуучу шайлоо программасына кошкусу келген чараларды максаттуу топ менен талкуулап алышы керек. Мындан тышкары бул мезгилде катышуучулар шайлоо процесси маалында жардам бере турган колдоо топторун түзүшү керек. Катышуучулар Мектептин алкагында иштелип чыккан план боюнча иш алып барышат. Белгилүү бир этаптарда планга жараша алар ЭҮЖӨБОЖ Долбоорунун насаатчыларынан консультация алып турушат. Буга кошумча насаатчылар талапкер катары каттоо, жергиликтүү кеңештин депутаттыгына талапкер катары иш-аракеттер боюнча консультацияларды өткөрүшөт:

|  |  |
| --- | --- |
| “Мен депутаттыкка баратам” – катышуучуга талапкерлигин көрсөтөөрүн жарыялаганга ЧЕЙИН аралыктан маалыматтык колдоо | 2021-жылдын 1-10-февраль күндөрү |
| “Мен депутаттыкка баратам” – шайлоо өнөктүгү маалында аралыктан консультациялык колдоо | 2021-жылдын 11-февралы – 11-марты (11-12-мартта талапкерликти көрсөтүү мөөнөтү бүтөт) |
| “Иш кандай жүрүүдө?”: онлайн жолугушуу – талапкерлерди көрсөтүү, каттоо боюнча тажрыйба алмашуу  Келе жаткан 8-март майрамы менен куттуктоо | 2021-жылдын 4-марты |
| “Мен – депутаттыкка талапкермин” – шайлоо өнөктүгү маалында аралыктан консультациялык колдоо (тренер-ментор жана юрист) | 2021-жылдын 12-марты – 11-апрели |
| “Иш кандай жүрүүдө?”: онлайн жолугушуу – талапкерлердин өнөктүгүн өткөрүү боюнча тажрыйба алмашуу | 2021-жылдын 30-марты |

## V этап. Шайлоого мониторинг жүргүзүү

Долбоор шайлоо күнү да МЕКТЕПтин катышуучулары менен туруктуу байланышты кармап турат. Ошондой эле шайлоо күнү туруктуу тажрыйба жана пикир алышуу болуп, мунун натыйжасында Мектептин өкүлдөрү, тажрыйбасы көбүрөөк, ийгиликтүү катышуучулар кеңешке муктаж болгон талапкерлерге жардам беришет. Мындай маалымат алмашуу, моралдык колдоо жана жардам кеңири колдонулган, заманбап компьютердик технологиялардын базасында уюштурулат.

Мектептин ар бир катышуучусу БШК тарабынан жарыяланышы керек болгон маалыматтарды, шайлоого катышуусунун жыйынтыктары тууралуу Долбоорго маалымат берүүгө милдеттенме алат. Ошондой эле катышуучу келечекте тажрыйбасы менен бөлүшүп, талкууларга, алынган тажрыйбага анализ жасоого катышууга милдеттенме алат.

## VI этап. Тренинг: “КАНТКЕНДЕ КЕҢЕШТИН ИЙГИЛИКТҮҮ ДЕПУТАТЫ БОЛО АЛАМ?”

Долбоор жергиликтүү кеңештерге шайланган, МЕКТЕПтин бардык катышуучуларына консультанттарды, ментор-тренерлерди камсыз кылат.

Долбоор жергиликтүү кеңештерге жаңы шайланган депутаттар үчүн окууларды пландап жатат, ага депутат болгон Мектептин бардык катышуучулары чакырылат.

Мектептин катышуучулары жергиликтүү кеңештердин депутаттары катары түрдүү чөйрөдө иштеген өз кесиптештеринин тажрыйбасы менен таанышуу үчүн Мыкты практикалар порталына кире алышат.

Ошондой эле Мектептин катышуучуларына “Мен – жергиликтүү кеңештин депутатымын” аттуу китеп берилет. Анда практик депутаттардын эң актуалдуу суроолоруна 100дөн ашык жооптор камтылган. Депутаттар бул китепти айылдын маанилүү көйгөйлөрүн чечүү үчүн өз ишинде, жергиликтүү кеңештин депутаттары менен кызматташууда колдоно алышат.

Жергиликтүү кеңештин депутаты боло албай калган Мектептин катышуучулары андан ары да бул Мектептеги окуусун улантып, топтук виртуалдык талкууларга катыша алышат, Мыкты практикалар порталындагы бардык маалыматтарды окуй алышат.

## VII этап. Жергиликтүү бюджетти түзүп жатканда гендердик маселелерди эсепке алуу боюнча МЕКТЕПТИН катышуучуларынын потенциалын жогорулатуу, анын ичинде коомдук угууларды (онлайн семинарларды өткөрүп, консультация берүү)

Долбоор жергиликтүү бюджетти түзүү жана аткаруу маселелери боюнча МЕКТЕПтин бардык катышуучулары үчүн окууларды (онлайн семинарларды) пландап жатат. Мында жергиликтүү бюджеттин чыгаша бөлүгүн пландоодо аялдардын, аярлуу топтордун муктаждыктарын жана керектөөлөрүн эсепке алууга негизги көңүл бурулат. Семинарда жергиликтүү деңгээлде пландоонун алгачкы баскычтарында эле бул топтордун керектөөлөрүнүн эсепке алынышы да маанилүү темалардын бири болот.

Жергиликтүү кеңешке шайланган, Мектептин катышуучусу болгон депутаттар семинардын соңунда өз муниципалитетинде бюджеттик процессте гендердик теңдикти камсыз кылуу үчүн иш-аракеттер планын даярдай алышат. Калган катышуучулар да гендердик теңдик эсепке алынган бюджетти кантип түзүш керек, практикада муну камсыз кылуу үчүн ЖӨБ органдары кандай иштерди жасашы керек – мына ушул багыттагы билимге ээ болушат. Ошондой эле бюджеттик каражатты бөлүштүрүп жатканда аялдардын жана аярлуу топтордун керектөөлөрү эсепке алынышы үчүн ЖӨБ органдары менен диалог түзүү боюнча өз пландарын даярдап алышат.

Жарандардын бюджеттик процесске катышуу маселеси менен таанышып жатып, коомдук угууларды ким, качан жана кантип өткөрүшү керектигин үйрөнүп, ар бир катышуучу 2022-жылга жергиликтүү бюджеттин долбоорун түзүү боюнча коомдук угууларга даярдануу үчүн деталдуу планды-графикти түзө алат.

Долбоор Мектептин бардык катышуучуларынын консультанттар, ментор-тренерлер менен байланышын камсыз кылат. Ошондой эле жергиликтүү кеңештерге шайланган Мектептин катышуучуларына презентацияларды даярдоо боюнча кошумча консультацияларды берет.

## VIII этап. Колдоо: Туруктуу иштеген аянтча – маалыматтык ресурс болгон Мыкты Практикалар Порталы менен тааныштыруу (семинар-презентация)

Мектептин бардык катышуучулары Мыкты практикалар порталы тууралуу маалымат алып, аны колдоно алышат. Бул ресурсту натыйжалуу пайдалануу үчүн, ал тууралуу маалыматты кеңири жайылтуу максатында Мектептин катышуучулары үчүн атайын онлайн семинар – Мыкты практикалар порталы тууралуу презентация өткөрүлөт. Мында бул порталдын администраторлору аянтчанын бардык мүмкүнчүлүктөрү тууралуу айтып берип, анын ишин көрсөтүп, катышуучулардын суроолоруна жооп беришет.

## IX этап. “Гендердик маселелерди эсепке алган бюджетти түзүүгө катышам” аттуу темада МЕКТЕПТИН катышуучуларынын тажрыйба алмашуусу боюнча Мыкты Практикалар Порталында семинар өткөрүү

Мектептин жыйынтыктоочу иш-чарасы – онлайн семинар. Бул семинарда мектептин бардык катышуучулары, Долбоордун, ӨСИнин, ЖӨБ Союзунун, ЖӨБЭММАнын жана Финансы министрлигинин өкүлдөрү Мектептин ишинин жыйынтыгы менен таанышып, катышуучулардын пикирин угушат. Талкууда негизги темалардын бири – бардык катышуучулардын гендердик теңдикти эсепке алган бюджетти түзүү, жергиликтүү бюджеттин долбоорун даярдоо боюнча коомдук угууларга катышуу тажрыйбасы.

# Жыйынтыктар

Мектептин жыйынтыгы боюнча анын бүтүрүүчүлөрүнүн бери дегенде 20 пайызы жергиликтүү кеңештин депутаты болот деп күтүлүүдө. Калган 80 пайызы да жергиликтүү жамааттарда элдин күчүн бириктире алган жөндөмгө ээ болушат. Депутат болбосо да, алар бюджетти түзүү боюнча коомдук угууларга даярданууда жана катышууда же ниети окшош башка депутаттар менен, же өз алдынча жергиликтүү кеңеш менен иш алып барышат.

Мектептин иши жыйынтыкталганда анын бүтүрүүчүлөрү “Мен – жергиликтүү кеңештин депутатымын” аттуу колдонмо китеп алышат. Бул китеп суроо-жооп форматында өтө ыңгайлуу формада жазылган жана депутаттардын иш-милдетин аткаруу үчүн да, жергиликтүү кеңеш менен иштөө үчүн да зарыл болгон маалыматтарды камтыйт. Бул китеп жергиликтүү кеңештин депутаттарын колдоо максатында даярдалган жакшы басылмалардын бири. Себеби анда реалдуу депутаттардын эң актуалдуу суроолору жана аларга берилген кесипкөй жооптор камтылган. Анткени жоопторду ЖӨБ боюнча тажрыйбалуу эксперттер жана практиктер даярдашкан. Акыркы он жылдыкта депутаттардын да, өнүктүрүү долбоорлорунун жана донордук уюмдардын да бул китепке суроо-талабы абдан жогору болгондуктан бир нече жолу басылып чыккан.

“Муниципалитет” журналынын атайын чыгарылышы Мектептин ишине жана жыйынтыктарына арналат. Мектеп тууралуу тийиштүү материалдар, Мектептин катышуучуларынын пикирлери жана каалоо-тилектери, жыйынтыктар тууралуу маалыматтар да ЖӨБЭММАнын Мыкты практикалар порталына жайгаштырылат.

**Аялдар үчүн жергиликтүү кеңештин болочок депутатынын Мектебине**

**катышуу үчүн**

**ӨТҮНМӨНҮН ФОРМАСЫ**

**(Өтүнмөнү катышуучу кыргыз же орус тилинде толтурат)**

|  |  |  |
| --- | --- | --- |
| 1. **ӨТҮНМӨ БЕРГЕН АДАМ ТУУРАЛУУ МААЛЫМАТТАР:** | | |
| 1.1. | Аты-жөнү | |
| 1.2. | Жынысы Аял | |
| 1.3. | Туулган күнү: | |
| 1.4. | Жашаган жери/айыл өкмөттүн аталышы: | |
| 1.5. | Иштеген жери, кызматы: | |
| 1. **БАЙЛАНЫШ ҮЧҮН МААЛЫМАТТАР:** | | |
| 2.1. | Телефону: | |
| 2.2. | WhatsApp (Вотсап): | |
| 2.3. | Электрондук дареги: | |
| 1. **ЖӨБ ОРГАНДАРЫ МЕНЕН ИШТӨӨ ТАЖРЫЙБАСЫ** | | |
| 3.1. | ЖӨБ органдары менен иштөө (өз ара аракеттенүү) тажрыйбаңыз барбы)?  Ооба Жок | |
| 3.2. | Эгерде ЖӨБ органдары менен иштөө тажрыйбаңыз бар болсо, анда аны сүрөттөп бериңиз. | |
| 1. **ЖЕРГИЛИКТҮҮ ЖАМААТ МЕНЕН ИШТӨӨ ТАЖРЫЙБАСЫ** | | |
| 4.1 | Жергиликтүү жамаат менен иштөө (аны мобилдештирүү) боюнча тажрыйбаңыз барбы?  Ооба Жок | |
| 4.2 | Жамааттын маселелерин чечүү үчүн топ түзгөн, ага мүчө болгон тажрыйбаңыз бар болсо, аны сүрөттөп бериңиз. | |
| 1. **АЙЫЛДА КОЛДОО ТОПТОРУНУН БАР БОЛУШУ** | | |
| 5.1. | Айылда сизди колдогон топтор барбы?  Ооба Жок | |
| **5.2.** | Эгерде бар болсо, алар кимдер? Толугураак жазыңыз. | |
| 1. **БИЛИМ АЛУУГА ЖАНА МЕКТЕПКЕ ЖИГЕРДҮҮ КАТЫШУУГА ДАЯРДЫК** | | |
| 6.1 | Мектепке жигердүү катышууга даярсызбы?  Ооба Жок | |
| 6.2 | 2021-жылдын январь айында тапшырмаларды өз алдынча аткарып, тренингдин материалдары менен таанышып, мыйзамдарды окуп чыгууга ж.б. даярсызбы?  Ооба Жок | |
| 6.3 | Мектептен кийин өз алдынча же башка катышуучулар менен топко кошулуп/уюштуруучулар менен башка кыз-келиндер үчүн да ушундай өнүктүрүүчү жана билим берүүчү иш-чараларды уюштуруу үчүн мүмкүнчүлүктөрдү издөөнү каалайт белеңиз?  Ооба Жок | |
| 6.4 | Мектепте билим алып жатканда жана аны бүтүргөндөн кийин да тажрыйба алмашууга, кесиптештер менен консультацияларды өткөрүүгө, чакыруу түшсө семинарларга жана жолугушууларга катышуу үчүн бош убактыңызды коротууга даярсызбы?  Ооба Жок | |
| 1. **Мектептин бардык этаптарына келип катышууга жана/же онлайн катышууга даярсызбы?** | | |
| 7.1 | Өтүнмө берүү | Ооба Жок |
| 7.2 | Бишкектеги Мектепке келип катышуу үчүн зарыл маалыматты берүү | Ооба Жок |
| 7.3 | Мектеп: “ЭМНЕ ҮЧҮН ЖАНА КАНТИП ЖЕРГИЛИКТҮҮ КЕҢЕШТИН ДЕПУТАТЫ БОЛОМ?” | Ооба Жок |
| 7.4 | Насаатчылык: “МЕН КЕҢЕШКЕ БАРАТАМБЫ?” – Онлайн режиминде консультациялар жана Аралыктан маалыматтык колдоо, анын ичинде катышуу, сөз сүйлөө жана тажрыйба алмашуу:   * “Талапкерлерди көрсөтүү жана каттоо иши кантип өтүүдө?” аттуу темада онлайн жолугушуу; * “Талапкерлердин иши кандай болууда?” аттуу темада онлайн жолугушуу | Ооба Жок  Ооба Жок |
| 7.5 | Шайлоого мониторинг (уюштуруучуларга маалымат берүү) | Ооба Жок |
| 7.6 | “КАНТКЕНДЕ КЕҢЕШТИН ИЙГИЛИКТҮҮ ДЕПУТАТЫ БОЛО АЛАМ?” тренингине катышуу | Ооба Жок |
| 7.7 | Жергиликтүү бюджетти түзүп жатканда гендердик маселелерди эсепке алуу боюнча МЕКТЕПТИН онлайн семинарына, анын ичинде коомдук угууларга катышуу (онлайн семинар жана консультация берүү) | Ооба Жок |
| 7.8 | Туруктуу иштеген аянтча – маалыматтык ресурс болгон Мыкты Практикалар Порталы менен таанышуу, семинар-презентацияга катышуу | Ооба Жок |
| 7.9 | “Гендердик маселелерди эсепке алган бюджетти түзүүгө катышам” аттуу темада МЕКТЕПТИН катышуучуларынын тажрыйба алмашуусу боюнча Мыкты Практикалар Порталында өткөн семинарга катышуу жана сөз сүйлөө | Ооба Жок |
| 1. **МОТИВАЦИЯЛЫК БӨЛҮК** | | |
| 8.1. | Эмне үчүн депутат болгуңуз келгенин түшүндүргөн, айылыңыздагы курч көйгөйдү баяндаган, жергиликтүү кеңештин депутаты болуп калсаңыз бул маселени кантип чечүүнү пландап жатканыңызды сүрөттөгөн, эмне үчүн бул көйгөйлөрдү абдан курч деп эсептей турганыңызды чечмелеген дилбаян жазыңыз. *1000 сөздөн ашпасын.* | |

Документтерди толук көлөмдө **2020-жылдын 11-декабры саат 17:00гө чейин** төмөнкү дарек боюнча тапшырыш керек: 720001, Бишкек шаары, Шевченко көчөсү, 114.

Же болбосо Алтынай Бузурманкулованын атына электрондук кат жиберсеңиз болот. Дареги: [ABuzurmankulova@dpi.kg](mailto:ABuzurmankulova@dpi.kg).

Толугу менен толтурулган өтүнмөнү жана дилбаянды:

- электрондук форматта да,

- кагазга жазылган форматта да берсе болот (кагазды басып чыгарыңыз).

Мектепке же өтүнмөнү толтурууга байланыштуу суроолор пайда болсо Долбоордун кызматкерине, Мектепти уюштуруу ишинде Порталды колдоого жооптуу болгон Алтынай Бузурманкулованын электрондук дарегине кат жазыңыз ([ABuzurmankulova@dpi.kg](mailto:ABuzurmankulova@dpi.kgж)) же телефон чалыңыз: 0312 976530, 0770 771156.

1. 2020-жылы жүргүзүлгөн социалдык изилдөөнүн жыйынтыктары. Бул изилдөөнү ЭҮЖӨБОЖ Долбоорунун буюртмасы менен «Erfolg Consult» ЖЧК жүргүзгөн. [↑](#footnote-ref-1)
2. ЖӨБ-2017 аттуу жыл сайын чыгуучу басылма. Өнүктүрүү саясат институту, 2018-жыл. [↑](#footnote-ref-2)
3. Мыкты тажрыйба порталы – жергиликтүү өз алдынча башкаруунун мыкты практикаларынын көп функционалдуу Порталы (ресурс). Порталды ЖӨБ Союзу жана ӨСИ менен биргеликте ЖӨБЭММА иштетет. Порталдын максаты – ЖӨБ органдарынын жана кызматкерлеринин, жергиликтүү кеңештердин депутаттарынын жана жергиликтүү жамааттын мүчөлөрүнүн жергиликтүү өз алдынча башкарууну өнүктүрүү боюнча актуалдуу, сапаттуу, жеткиликтүү жана алгылытуу тажрыйбаны өздөштүрүп алуусун камсыз кылуу. [↑](#footnote-ref-3)